TEAMG ราคาเด้ง 7%  ชูเป้าปี 64 รายได้โต 10% รับตุนแบ็กล็อก 3.3 พันลบ.
TEAMG ราคาเด้ง 7%  ชูเป้าปี 64 รายได้โต 10% รับตุนแบ็กล็อก 3.3 พันลบ. พร้อมตั้งเป้ารับงานใหม่ 1.5-3 พันลบ.
31 มี.ค. 2564

ผู้สื่อข่าวรายงานว่า วันนี้ (31 มี.ค.2564) ราคาหุ้น บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG ณ เวลา 10.30 น. ปรับตัวขึ้นมาอยู่ที่ระดับ 2.44 บาท บวกไป 0.16 บาท หรือขึ้นไป 7.02% มูลค่าการซื้อขาย 113.59 ล้านบาท
โดยราคาหุ้นปรับตัวขึ้น ส่วนหนึ่งยังคงรับแรงหนุนจากกรณีหลังจากทาง นายอภิชาติ สระมูล ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า บริษัทตั้งเป้ารายได้ปี 2564 เติบโตมากกว่า 10% มาอยู่ประมาณ 1,900 ล้านบาท จากปีก่อนที่มีรายได้ 1,700 ล้านบาท จากปัจจุบันบริษัทมีปริมาณงานในมือ (Backlog) มูลค่า 3,300 ล้านบาท โดยตั้งเป้าเพิ่มงานใหม่จำนวน  1,500-3,000 ล้านบาท และคาดว่าจะสามารถมี Backlog แตะ 4,000 ล้านบาทได้ภายในสิ้นปีนี้  โดยในปี 2564 มีโครงการที่กำลังดำเนินการ และติดตามอยู่ทั้งหมด 477 โครงการ จากปี 2563 ที่มีทั้งหมด 175 โครงการ
นอกจากนี้ คาดว่าอัตรากำไรขั้นต้น (Gross Profit Margin) ปี 2564 อยู่ที่ 27-30% จากปีที่แล้ว 27% ส่วนงบลงทุนธุรกิจให้คำปรึกษาปี 2564 ตั้งไว้ที่ 250 ล้านบาท พร้อมวางงบลงทุนในระยะ 5 ปี จำนวน 2,000-4,000 ล้านบาท  นอกจากนี้ยังมีแผนจะขยายการลงทุนไปยังธุรกิจอื่นๆ นอกจากธุรกิจที่ปรึกษาอีกด้วย
อีกทั้งนายอภิชาติ กล่าวว่า ปัจจุบันโครงการที่กำลังดำเนินการอยู่มี 353 โครงการ มาจากโครงการภาครัฐ 94 โครงการ โครงการภาคเอกชน 185 โครงการ โครงการต่างประเทศ 44 โครงการ และโครงการเกี่ยวเนื่อง 30 โครงการ ส่วนโครงการที่กำลังติดตามอยู่มีทั้งหมด 124 โครงการ จากโครงการภาครัฐ 32 โครงการ โครงการภาคเอกชน 50 โครงการ โครงการต่างประเทศ 14 โครงการ และโครงการเกี่ยวเนื่อง 28 โครงการ
โดยโครงการที่กำลังรอลงนามสัญญา คือโครงการผังน้ำปิงวังยมน่านของสำนักงานบริหารจัดการทรัพยากรน้ำแห่งชาติ, โครงการขยายโรงผลิตน้ำประปาบางเขน ของการประปานครหลวง, โครงการสถานนีรถไฟฟ้าย่อยสายสีชมพู-เหลือง และโครงการศึกษา PPP ทางเชื่อมบางนา-สุวรรณภูมิ
ส่วนโครงการที่ปรึกษาเมกะโปรเจ็กต์ของปี 2564 ในปีนี้ที่บริษัทมีโอกาสได้งาน คือโครงการรถไฟทางคู่ ของการรถไฟแห่งประเทศไทย (รฟท.), โครงการรถไฟสายสีส้มตะวันตก, โครงการรถไฟสายสีม่วงใต้ มีแนวโน้มออกมาภายในปีนี้, โครงการในส่วนของ EEC เช่น ท่าเรือ รถไฟ สนามบิน และโครงการงานด้านพลังงานและไฟฟ้าที่ประเทศลาว